Ifølge kilder tæt på det tidligere Dignitas-hold har det danske CS:GO-hold allerede underskrevet kontrakter med Danmarks største fodboldklub, FC København. Det hele står til at blive offentliggjort i starten af det nye år.

Skrevet af Daniel Winther Pedersen og Kasper Frank – daniel@esm.dk og kasper@esm.dk

Efter FC København annoncerede, at de var tæt på at gå ind i eSport, eskalerede rygterne omkring, at valget ville falde på det tidligere Dignitas mandskab.

Esportsmagasinet kunne den 20. december afsløre, at ex-Dignitas og FC København var i dialog og havde mødtes.

Men nu kan Esportsmagasinet afsløre, at de to parter allerede har skrevet under med hinanden. Det fortæller kilder tæt på holdet.

Det hele bliver offentliggjort i starten af det nye år, hvor ex-Dignitas, der lige nu ligger nummer seks på verdensranglisten, bliver præsenteret i de hvide trøjer.

Esportsmagasinet erfarer, at præsentationen kommer til at foregå ved en reception den 3. januar.

Dermed bliver det den første danske fodboldklub, der går ind i et andet spil end FIFA. Udover at gå ind i CS:GO planlægger FCK også at udvide horisonten inden for eSport med spil som fx DOTA2 og FIFA.

Det tidligere ex-Dignitas mandskab rygtes samtidig til at få en markant lønforhøjelse, og deres første turnering under FCK vil være ELEAGUE Majoren den 22. januar.

Hverken FC København eller ex-Dignitas ønskede at kommentere historien til Esportsmagasinet.

Følg Esportsmagasinet.dk på Facebook, ved at klikke på dette link.